กรุงไทย-แอกซ่ารุกดึงตัวแทนภาคเหนือ
กรุงไทย-แอกซ่า เปิดศูนย์ฝึกอบรมจ.เชียงใหม่รุกดึงตัวแทนภาคเหนือร่วมงาน
9 มี.ค. 2554

กรุงไทย-แอกซ่า เปิดศูนย์ฝึกอบรมจ.เชียงใหม่รุกดึงตัวแทนภาคเหนือร่วมงาน
นายโรเจอร์ ดีคอน ประธานเจ้าหน้าที่บริหารฝ่ายขาย บริษัท กรุงไทย-แอกซ่า ประกันชีวิต เปิดเผยว่า บริษัทฯได้เปิดศูนย์ฝึกอบรมและพัฒนาฝ่ายจัดจำหน่ายในภาคเหนือ (Krungthai-AXA Academy) จ.เชียงใหม่ เพื่อรองรับการขยายตัวของธุรกิจในภาคเหนือและเพื่อสนับสนุนการสร้างตัวแทนจัดจำหน่ายทุกช่องทางที่มีประสิทธิภาพและนำไปสู่การบริการที่ดีแก่ลูกค้า 
“สถาบันฝึกอบรมและพัฒนาฝ่ายจัดจำหน่ายของกรุงไทย-แอกซ่า เป็นส่วนหนึ่งของกลยุทธ์ของบริษัทภายใต้โครงสร้าง Thailand Agency Blueprint (TAB) ที่จะพัฒนาฝ่ายจัดจำหน่ายให้เป็นฝ่ายขายอันดับหนึ่งของประเทศไทย ซึ่งประกอบด้วยการนำเสนอ อาชีพที่ดีที่สุด ผลตอบแทนที่ดีที่สุด และการให้การสนับสนุนที่ดีที่สุด นอกเหนือจากการสร้างทีมงานฝ่ายขายที่มีคุณภาพแล้ว ยังเป็นการยืนยันความมุ่งมั่นที่บริษัทฯมีต่อฝ่ายขายในการร่วมพัฒนาศักยภาพและสนับสนุนการเติบโตด้านการขายอีกด้วย” มร.โรเจอร์กล่าว 
ข้อมูลด้านยอดขาย ณ เดือนธันวาคม 2553 ระบุว่าช่องทางการจัดจำหน่ายทั้ง 3 ช่องทางของบริษัทสามารถสร้างยอดขายเบี้ยประกันรับปีแรกได้ถึง 6.5 พันล้านบาท เพิ่มขึ้น 37% ซึ่งมาจากช่องทางการจัดจำหน่ายผ่านธนาคาร 3.4 พันล้านบาท ช่องทางตัวแทน 2.5 พันล้านบาท และช่องทางอื่นๆ 600 ล้านบาท โดยการเพิ่มขึ้นของยอดขายนี้ สะท้อนถึงความมีประสิทธิภาพและคุณภาพของการฝึกอบรม ซึ่งทำให้ผู้ที่สนใจสามารถเข้าถึงและเข้าใจธุรกิจประกันชีวิตได้ง่ายยิ่งขึ้น อีกทั้งประสบความสำเร็จอย่างรวดเร็วด้วยการขายผ่านกระบวนการ “Customer Choices”